Bestyrelsen i Hobro IK Fodbold kunne på en ordinær generalforsamling tirsdag aften præsentere det bedste resultat nogensinde. Omsætningen voksede med 157 procent fra i underkanten af ni mio. kroner i 2013 til næsten 23,1 mio. kroner i 2014. Efter renter og afskrivninger havnede der 2.066.149 kroner på bundlinjen, hvilket var en markant forbedring i forhold til 2013, hvor underskuddet var på 1.076.618 kroner. Det er således en fodboldklub med vokseværk, der kunne fremlægge et resultat, der primært er drevet af succesen for klubbens førstehold, der i 2014 rykkede op fra NordicBet Ligaen til Alka Superligaen. Væksten i ungdomsafdelingen har dog også bidraget til at trække klubben frem. - Vores klub er meget mere end vores Superliga-hold. Vi har i 2014 øget antallet af medlemmer fra 650 til 750, hvilket gør mig stolt og glad. Det er nemlig tegn på, at vi er lykkedes på en lang række parametre, når vi har plads til elite og bredde, ungdom og senior samt drenge og piger, siger formand Steen Juulsgaard. Omkostningerne til Superliga-holdet vejer naturligvis tungt i klubbens regnskab, men de direkte og afledte indtægter fra klubbens placering i landets bedste fodboldrække har øget indtægterne betydeligt på områder som sponsorer, kampafvikling, salg af merchandise samt TV-rettigheder. Resultatet for 2014 er skabt på grundlag af en halvsæson i NordicBet Ligaen samt en halvsæson i Alka Superligaen. Derfor er der grund til forsigtig optimisme for 2015, hvor det er klubbens mål at sikre sig endnu en sæson i landets bedste række. - Vi tror på, at vi kan fortsætte den sunde udvikling, som klubben er inde i. Vi er bevidst om at have en meget ansvarlig tilgang til klubbens økonomi, og derfor var det også glædeligt, at vi i 2014 kunne præsentere et regnskab, hvor indtægterne var større end udgifterne efter et par år med store investeringer, understreger Steen Juulsgaard.
Fodboldafdelingen i Hobto IK kom ud af 2014 med et nettooverskud på næsten 2,1 millioner kroner efter et år, hvor omsætningen blev øget med hele 157 procent. Omsætningen og overskuddet repræsenterer det bedste resultat i klubbens snart 102-årige historie.